EBY'OBUNENA N'EMIKOOTO

Eby'obunena hamwe n'emikooto 
Omu micwe yaitu y'enzaarwa 
Hanu omuri Kaaro-Karungi
Ni bingi, n'esaabuunga.

Abashaho b'emiringo mingi 
Abashomire eby'amagara gaitu 
Nibatuhabura aha by'okukoota 
Na n'okurya ebitateekire.

Omwo obariiremu eby'okunena 
Hamwe n'emikooto nyamwingi 
Y'ebibisi n'ebitateekire
Ngu nibyo biine ekiriisa.

Nibahabura ngu ebitateekire 
Ebisharwirwe kurungi 
Bikayonjwa nibyogibwa 
Biine ekiriisa kihango.

Ngu owaarya ebikiri bibisi 
Nk'enyamaishwa z'omu kaabuunga 
Ebinyonyi n'eby'omu nyanja
Agira amaani nk'ag'ezaabyo!

Manya enyamaishwa zo tizihinga 
Tiziruka tizisharuura
Nka Yesu oku yatugizire 
Nyamuhanga nuwe azibaisaho.

Tizishoroma tiziteeka
Zirya ebijubwe na n'ebijuma 
Oby'ogwo owazihangire 
Tizirya ebirabize aha muriro!




Baitu ekicuncu nari empitsi 
Hariho omuri itwe obikiza amaani? 
Kandi enimi, n'engundu y'embuzi 
Okabyehanga okabiikarira?

Baitu okuteeka kwo ni kurungi; 
Okuteeka kwiita obukooko; 
Ebyakuturwarize bituuba 
N'obunuzi bwongyera, bukanya!

Erigyenda itwe abashomire
Nitwepankira aha za saladi
Kwonka enyamaishwa z'okwo omu ihamba 
Zituura nizigigashuura!

Mbwenu twagunjukire,
Turye enyanya mbisi n'ebikaroti 
Oteebirwe na za kabegye; 
Nangwa n'orutonga ruba rurungi.

Abakare n'ab'omu byaaro 
Baakoota ebiriibwa na muhogo 
N'obu biba bitateekire
Tibiine ki bibafeereza.

Nyaburaimwe mukootakoote, 
Na katungur'icumu mutagitiina 
Ngu ahabw'okuba n'enuuka; 
N'obutunguru mufe okuburya.

Manya ebyo byoona ni birungi 
Omu kukuuma emibiri yaitu; 
Ebyo byoona ka nibikuru 
Omu kurinda amagara gaitu.

Kangambe n'aha bijuma byaitu 
Eby'abaana barya emikooto: 
Omu harimu amapapaari 
Agabaasa kuriibwa ebitumbwe.

Twine fene na wotameroni 
Ebyo nabyo neby'okuriibwa; 
Ebihangirwe nk'ebihaaza; 
Eby'obuhere n'ebitabwine!

Baitu n'emiyembe ka ni kwo okwo 
Etoorobozibwa etakahiire; 
Abaana bakagirya mibisi 
Eyatsigara bakatindika.

Enkyerere n'entuutu z'eishwa 
Nazo ka twaziriireho, 
Amahwa n'oburofa bwaazo 
Tutabifeho, tukabyemera!

Reero go amasyongonzyo 
N'enyonza z'okwo omu bishaka 
Katwariire bikaturema
Bikaba eby'enkyende n'ebinyonyi.

Tukaba twiiha n'emitsiba 
Embwishwa n'endezi nyingi. 
Baitu ebyo byoona erigyenda 
Bigyenzire nibihuyuuka!

Enkyerere z'okwo omu kishaka 
Niziriibwa ebinyonyi byonka; 
Hati amatunguru g'omu iteme
Nigaguzibwa sente omu mudidi!

Twineyo nangwa n'eshande 
Eshande za buri muringo 
Eziinemu emigasho mingi 
Ekwaitse aha magara gaitu.

Twineyo egyo ey'ebitookye,
Eya kaizi hamwe n'omuti 
Ezitakinyubwa bantu bangi
Ngu maawe embiire bakazikuura!

Nangwa itwe abaingi aba hati 
Tukahiirwa twagunjuka; 
Twatunga n'ebya tekinologye 
Za burenda tuziine omu kyega.

Tuhaate nu ebijuma bingi 
Tubitabure bibe orujwangye 
Tubijungire omu burenda 
Tubinywemu eshande ekwatsire.

Yaimwe abataine burenda 
N'ebyoma by'okushigishagisha 
Muteebwa ebyaitu ebya kare, 
Eshekuro n'ebigyegyenerwaho.

Reero imwe abakiine amaino gaanyu 
Mugugune aha bikaijo,
Nangwa n'ebikonko mutabitiina 
Bituuramu obunuzi bwingi.

Baitu ka ngambe n'aha bunena: 
Manya obunena twine bwingi;
Twine ebinyoobwa, twine n'obushaza 
Ebikarangwa bikatutunga.

Ebimwe ebinyoobwa n'ebibisi 
Ebibaasa kukootwa 
Bikaguma biine ekiriisa: 
Kwonka obumwe bikarangwa.

Obushaza bubisi tiburiibwa 
Kureka bwaaba buri buto; 
Obwomire bukarangwa 
Bubaase nabwo kuriibwa.

Ebihimba tibiriibwa bityo 
Ebibisi nainga ebyomire 
Babanza babitumbika 
Bakuratsaho okubiteeka.

Ebibisi nabyo tiby'okuriibwa 
Bitakangire aha muriro 
Binunguna, bikusheshemya 
Kubiba bitateekire.

Twine n'ebishaka bingi by'Ekifirika 
Ebirimu emibazi mingi;
Ebanza yashakiirwa
Ab'obufundi omu by'okutamba.

Hariho ey'ebikoko by'emiti 
Nk'emisisa hamwe n'ebiko; 
Twine n'egyo ey'amababi 
N'ey'emizi etimbwa omu itaka.

Obwa kare tutaine kijungu 
Egyo yoona ekaba etamba 
Ekiza weena owarwara 
Ehimbuura n'orikwenda kufa!

Kijungu ahu yaiziire 
Emibazi egyo tukagyebwa 
Twayesiga eby'omurembe 
Eby'omwaitu twabyebwa!

Ka mbaijutsye eky'omutaano 
N'ebya kijungu bitwahukira, 
Ngu bitukize endwara zaitu, 
Bigyegyenwa omu by'entuura.

Okwebwa ebya tunyetsize 
N'akagwe katugwereire;
Hoona omuntu ayebwa emandwa 
Z'omwabo ezamunyetsize?

Bantumwe kambakubuure, 
Mbateise omu bishobyo byanyu; 
Twehabure n'okwefuuza 
Tugarukire eby'obuhangwa bwaitu.

Abashaho baitu abeegire 
Abashomire ebya sayaansi 
Abaine obufundi omu mibazi 
Nitubasiima na Ssekusiima.

Bongyere aha magyezi gaabo, 
Bateereho kukiza abantu; 
Baitu abaraaze kubaraguzaho 
Babaiheho ez'obuteera kishaka.

Eky'amaani eki kunsaasa 
N'okureeba abashaho baitu; 
Ab'emibazi yaitu y'Ekifirika
Nibashashuza sente omukimba.

Kandi obwo abu baragurira
Bamwe n'abooro ba runuuka;
Kandi emibazi i abo bashaho
Baragurisa, n'ebishaka byaitu by'omunju!

Nibyo ebyo nu eby'okukoota, 
Nibyo mbibyo aha kunena; 
Nibyo mbibyo aha mibazi 
Abandi baryayongyerera.

